Komsomolskaja Prawda - Wikipedia
Die uitgawe van Vrydag 23 Mei 1930
Komsomolskaja Prawda (Russies: Комсомо́льская пра́вда; letterlik "Komsomol-waarheid") is ’n dagkoerant in ponieformaat wat op 13 Maart 1925 gestig is.
In die tyd van die Sowjetunie was die Komsomolskaja Prawda die spreekbuis van die Kommunistiese jeugliga, die Komsomol. Dit was dus gerig op jongmense tussen die ouderdomme van 14 en 28 en het aanvanklik gefokus op wetenskap en avontuur, terwyl dit die waardes van die Kommunistiese Party van die Sowjetunie aan jongmense geleer het.
Ná die verbrokkeling van die Sowjetunie in 1991 het die koerant ’n algemene Russiese dagblad geword. Dit word tans besit deur Media Partner, wat op sy beurt behoort aan die ECN-groep, ’n energiemaatskappy onder Grigori Berezkin, wat noue bande met Gazprom het. Die koerant se sirkulasie was op sy hoogste in 1990, toe byna 22 miljoen eksemplare daagliks verkoop is. Dit is tans die koerant met die hoogste verkoopsyfer in Rusland, met ’n daaglikse omset van 700 000 tot 3,1 miljoen.
Benewens die Russiese uitgawe, wat uit streekuitgawes bestaan, is daar ander uitgawes in GOS-lande soos Komsomolskaja Prawda w Ukraine (Ukraïne), Komsomolskaja Prawda w Beloroessii (Belarus) en Komsomolskaja Prawda w Moldowe (Moldowa). Daar is ook ’n Europese uitgawe, Komsomolskaja Prawda w Ewrope) vir Russiessprekende toeriste. ’n Baltiese weergawe kan gevind word in Estland, Letland, Litaue en Finland.
↑ 1,0 1,1 "Gazprom Snaps Up Best-Selling Tabloid". The Moscow Times. 22 November 2006. Besoek op 2008-10-22.
↑ "The Press in Russia". BBC Monitoring. BBC News. 16 May 2008. Besoek op 2008-05-16.
Wikimedia Commons het meer media in die kategorie Komsomolskaja Prawda.
Ontsluit van "https://af.wikipedia.org/w/index.php?title=Komsomolskaja_Prawda&oldid=1890505"
Last edited on 17 Januarie 2019, at 16:23